LT Europos Sąjungos oficialusis leidinys C 228/8

Nereikšmingo pakeitimo paraiškos pagal Europos Parlamento ir Tarybos reglamento (ES) Nr. 1151/2012 53 straipsnio 2 dalies antrą pastraipą paskelbimas

(2016/C 228/04)

Europos Komisija patvirtino šį nereikšmingą pakeitimą pagal Komisijos deleguotojo reglamento (ES) Nr. 664/2014 6 straipsnio 2 dalies trečią pastraipą (1).

NEREIKŠMINGO PAKEITIMO PARAIŠKA

Nereikšmingo pakeitimo paraiška pagal Europos Parlamento ir Tarybos reglamento (ES) Nr. 1151/2012 53 straipsnio 2 dalies antrą pastraipą (2)

„BRISIGHELLA“

ES Nr. IT-PDO-0217–01379–2.10.2015

SKVN ( X ) SGN ( ) GTG ( )

1. Pareiškėjų grupė ir teisėtas interesas

Consorzio Olio DOP BRISIGHELLA Via Roma 44 48013 Brisighella (RA) ITALIA Tel. +39 054681103 Faks. +39 054681497 E. paštas info@brisighelladop.it

2. Valstybė narė arba trečioji šalis

Italija

3. Keičiamos produkto specifikacijos dalys

— ☒ Produkto aprašymas — ☐ Kilmės įrodymas — ☒ Gamybos būdas — ☐ Ryšys su geografine vietove — ☒ Ženklinimas — ☒ Kita: pakavimas, nuorodų į nacionalinės teisės aktus panaikinimas, užrašo „registruota kilmės vietos nuoroda“ pakeitimas

4. Pakeitimo (-ų) pobūdis

— ☐ Produkto su registruota SKVN arba SGN specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą, dėl kurio nereikia keisti paskelbto bendrojo dokumento. — ☐ Produkto su registruota SKVN arba SGN specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą, dėl kurio reikia keisti paskelbtą bendrąjį dokumentą. — ☒ Produkto su registruota SKVN arba SGN, kurio bendrasis dokumentas (arba lygiavertis dokumentas) nepaskelbtas, specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą. — ☐ Registruoto GTG specifikacijos pakeitimas, laikytinas nereikšmingu pagal Reglamento (ES) Nr. 1151/2012 53 straipsnio 2 dalies ketvirtą pastraipą.

5. Pakeitimas (-ai)

Produkto aprašymas

Specifikacija buvo pritaikyta prie galiojančių Bendrijos teisės aktų: į ją įtrauktos Komisijos reglamente (EB) Nr. 796/2002 (3) numatyto metodo tipiškų aprašų medianos ir išbrauktas ankstesnis, jau nebeaktualus juslinės analizės metodas. Be to, šiek tiek pakeisti kai kurių produkto savybių aprašai, papildant ir patikslinant specifikacijoje (ji pateikta kartu su prašymu įregistruoti SKVN) nurodytų savybių aprašus: frazė „kvapas – vidutiniškai stiprus arba stiprus vaisių su ryškiu žolės ir (arba) daržovių pokvapiu“, ištaisoma taip: „kvapas – alyvuogių (nuo vidutinio intensyvumo iki intensyvaus, mediana > 3), jame jaučiamas artišoko pokvapis ir švelnus žolės ir pomidorų aromatas“; galiojančios specifikacijos frazė „skonis – šiek tiek karstelėjęs ir švelniai arba vidutiniškai pikantiškas“, ištaisomas taip: „skonis – alyvuogių (nuo vidutinio intensyvumo iki intensyvaus, mediana > 3), vidutiniškai arba stipriai kartus ir pikantiškas (mediana > 3)“. Tokie aromatai yra analogiški nurodytiesiems specifikacijoje, kuri buvo pateikta kartu su prašymu įregistruoti SKVN.

Be to, išbraukiamos nuorodos į:

— oleino rūgšties ir linolo rūgšties santykį, kuris pagal galiojančią specifikaciją turi būti 10–20: tik pradėjus mažinti oleino rūgšties kiekį, šis santykis neišvengiamai pasikeistų;

— kampesterolio ir stigmasterolio santykį – 1,7–1,4 ir kampesterolio ir Delta-5-avenasterolio santykį – 0,25–0,60.

Šie santykiai buvo nustatyti kaip naudingi dydžiai, kuriais garantuojama alyvuogių aliejaus kilmė, bet dabar šiais dydžiais nebeužtikrinama SKVN žymimo ypač gryno alyvuogių aliejaus „Brisighella“ kilmė ir kokybė.

Galiojančioje specifikacijoje klaidingai nurodyta didžiausia K270 vertė 1,60. Remiantis ypač gryno alyvuogių aliejaus savybes reglamentuojančiomis taisyklėmis (Reglamento (EB) Nr. 796/2002 I priedas), ji sumažinta iki 0,20.

Didžiausias bendras rūgštingumas, išreikštas oleino rūgšties kiekiu, turi būti sumažintas nuo 0,5 iki 0,3 % Atsižvelgiant į tai, kad SKVN žymimo aliejaus „Brisighella“ rūgštingumas niekada neviršija 0,3 %, jo vertė sumažinama siekiant optimaliai išlaikyti aliejaus kokybę.

Tuo pačiu tikslu nustatyta mažiausio polifenolių kiekio riba. Atlikus Tarptautinės alyvuogių tarybos oficialiu metodu „Biofenolių nustatymas alyvuogių aliejuje taikant efektyviosios skysčių chromatografijos metodą“ (COI/T. 20/Doc. n. 29) grindžiamus analitinius skaičiavimus nustatyta, kad jų mažiausias kiekis turi būti ne mažesnis kaip 200 ppm (mg tirozolio vienam kilogramui aliejaus).

Oleino rūgšties kiekis sumažintas nuo 75 iki 74 % Dėl klimato kaitos, kurią aprašė Emilijos-Romanijos regioninė prevencijos ir aplinkos agentūra (ARPA), pastaraisiais metais pastebimas aiškus temperatūros pakilimas. Nuo 1987 iki 2012 m. užfiksuota, kad oro temperatūra kasmet vidutiniškai didėjo apie 0,07 °C, todėl vidutinė metinė oro temperatūra, kuri 1987–1996 m. laikotarpiu siekė 12,9 °C, 2007–2012 m. laikotarpiu pakilo iki 14,2 °C. Vertinant tik vasaros temperatūrą, pastebima, kad ji pakilo nuo 22,3 iki 24 °C ir daugiau (pvz., iki 25,6 °C 2012 m.). Tokie temperatūrų svyravimai turi reikšmės tuo etapu, kuomet vaisius užmezgęs alyvmedis pradeda juose kaupti aliejų ir biosintetinti riebalų rūgštis. Dėl karšto klimato riebalų rūgštys gali lengviau virsti neprisotintosiomis, todėl padidėja linolo rūgšties kiekis ir sumažėja oleino rūgšties kiekis. Tai, kad SKVN žymimo ypač gryno alyvuogių aliejaus „Brisighella“ oleino rūgšties kiekio riba sumažinta, neturėtų suteikti pagrindo sukčiavimui, nes kiti aliejaus duomenys išlieka nepakitę. Pabrėžtina, kad jeigu aliejus būtų maišomas ne su alyvuogių aliejais, oleino rūgšties kiekis galėtų sumažėti ir dėl to aliejaus sudėtis neišvengiamai pasikeistų. Tačiau oleino rūgšties kiekį sumažinus tik vienu procentiniu punktu, taip nenutiktų.

Išbraukiamas pertekliniu laikytinas nurodymas, kad kiti konkrečiai nenurodyti cheminiai ir fiziniai duomenys turi atitikti ES teisės aktų reikalavimus. Tačiau reikalavimų vis tiek turi būti paisoma. Išbraukiamas įrašas, susijęs su Žemės ūkio, maisto produktų ir miškų ūkio politikos ministerijos teise įrašyti kitus duomenis, nes tokia teisė paremta sena ir nebegaliojančia nacionaline praktika.

Visi šie pakeitimai tik iš dalies susiję su neesminėmis produkto savybėmis. Be to, daugiausia kalbama apie pakeitimus, padarytus po to, kai įregistravus SKVN „Brisighella“ buvo atnaujinti su sektoriumi susiję ES teisės aktai. NET ir tais atvejais, kai pakeitimai atliekami sąmoningai – išbraukiamos nuorodos į intervalus, pakeičiama didžiausio rūgštingumo vertė, oleino rūgšties procentinė vertė, polifenolių kiekis, – yra remiamasi bendromis ypač gryno alyvuogių aliejaus savybėmis, o ne konkrečiomis SKVN žymimo aliejaus „Brisighella“ savybėmis ir ryšiu, apie kurį rašoma Reglamento (ES) Nr. 1151/2012 7 straipsnio 1 dalies f punkto i papunktyje. Todėl, remiantis Reglamento (ES) Nr. 1151/2012 53 straipsnio 2 dalies trečia pastraipa, tokie pakeitimai yra priskiriami prie nereikšmingų.

Gamybos būdas

Išbraukiama specifikacijoje nurodyta derliaus nuėmimo pradžios data: ji susiejama su sezono eiga, t. y. su alyvuogių nokimo pradžia. Specifikacijoje, kuri buvo pateikta kartu su prašymu įregistruoti SKVN, tokia data kiekvienais metais yra lapkričio 5 d. Be to, kas ankstesniame punkte pasakyta dėl oleino rūgšties kiekio ribos pakeitimo, pastebėta, kad dėl vietovėje pakilusios oro temperatūros alyvuogės palaipsniui pradėjo greičiau bręsti, tad lapkričio 5 d. yra per vėlyva data. Iš tiesų, ši data buvo nurodyta kaip nokimo pradžios data, galiojusi tuo metu, kai buvo teikiama SKVN registracijos paraiška, ir buvo numatyta leistina nuokrypa, kuri laikui bėgant buvo sumažinta tiek, kad gamintojai buvo priversti prašyti iš pradžių laikinai, o vėliau galutinai pakeisti specifikaciją.

Atsižvelgiant į tai, kas pasakyta, šis pakeitimas taip pat yra nereikšmingas, nes jis nėra susijęs su Reglamento (ES) Nr. 1151/2012 53 straipsnio 2 dalyje išvardytomis sąlygomis.

Ženklinimas

Leidžiama etiketėje pateikti teiginį apie produkto sveikumą: „alyvuogių aliejaus polifenoliai padeda apsaugoti kraujo lipidus nuo oksidacinės pažaidos (teigiamas poveikis pasireiškia per parą suvartojant 20 g alyvuogių aliejaus)“ (taikoma aliejui, kurio 20 g kiekyje yra bent 5 mg hidroksitirozolio ir jo cheminių darinių), nes ypač grynas alyvuogių aliejus „Brisighella“ turi šį teiginį pagrindžiančių savybių. Šis teiginys yra Reglamente (ES) Nr. 432/2012 numatytų teiginių sąraše ir gali būti naudojamas tik laikantis tame Reglamente nurodytų sąlygų.

Nė vienas iš šių pakeitimų nesusijęs su jokia Reglamente (ES) Nr. 1151/2012 53 straipsnio 2 dalyje nurodyta sąlyga, tad ir jie laikytini nereikšmingais.

Kita

Specifikacijoje, kuri buvo pateikta kartu su prašymu įregistruoti SKVN, nurodyta, kad indai, į kuriuos pilstomas parduoti skirtas SKVN žymimas ypač grynas alyvuogių aliejus „Brisighella“ turi būti tamsaus stiklo ir tokios talpos (gramais arba mililitrais): 100, 250, 500, 750, 1 000, 1 500, 2 000, 5 000. Pakeista informacija, susijusi su indų tipais (leidžiama naudoti ir metalinius indus), taip pat su gramais ir mililitrais išreikšta jų talpa (leidžiami bet kokių tipų indai, kurių talpa ne didesnė kaip 5 l).

Panaikinti su 1993 m. lapkričio 4 d. ministro nutarimu Nr. 573 susiję reikalavimai, nes nebeaktualūs.

Specifikacijoje, kuri buvo pateikta kartu su prašymu įregistruoti SKVN, pateiktas klaidingas įrašas „registruota kilmės vietos nuoroda“ keičiamas įrašu „saugoma kilmės vietos nuoroda“.

Visais šiais aprašytais atvejais daromi pakeitimai nesusiję su jokia Reglamente (ES) Nr. 1151/2012 53 straipsnio 2 dalyje nurodyta sąlyga, tad laikytini nereikšmingais.

6. Atnaujinta produkto specifikacija (tik SKVN ir SGN atveju)

https://www.politicheagricole.it/flex/cm/pages/ServeBLOB.php/L/IT/IDPagina/3335

BENDRASIS DOKUMENTAS

„BRISIGHELLA“

ES Nr. IT-PDO-0217–01379–2.10.2015

SKVN ( X ) SGN ( )

1. Pavadinimas (-ai)

„Brisighella“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.5 klasė. Aliejus ir riebalai (sviestas, margarinas, aliejus ir kt.)

3.2. Produkto, kurio pavadinimas nurodytas 1 punkte, aprašymas

Vartotojams pateikiamas saugoma kilmės vietos nuoroda žymimas ypač grynas alyvuogių aliejus „Brisighella“ turi pasižymėti tokiomis savybėmis:

spalva– žalia smaragdinė su auksinės spalvos atspindžiais;

kvapas– alyvuogių (nuo vidutinio intensyvumo iki intensyvaus, mediana > 3), jame jaučiamas artišoko pokvapis ir švelnus žolės ir pomidorų aromatas;

skonis– alyvuogių (nuo vidutinio intensyvumo iki intensyvaus, mediana > 3), vidutiniškai arba stipriai kartus ir pikantiškas (mediana > 3);

didžiausias rūgštingumas, išreikštas oleino rūgšties kiekiu (vertinant svorį)– ne didesnis kaip 0,3 g/100 g;

peroksidų skaičius– ≤ 13 mekv. O2v/kg;

K232– ≤ 2,20;

K270– ≤ 0,20;

linolo rūgštis– ≤ 8 %;

oleino rūgštis– ≥ 73 %;

mažiausias polifenolių kiekis– ≥ 200 ppm (mg tirozolio vienam kilogramui aliejaus). Šis kiekis nustatytas atlikus analitinius skaičiavimus, grindžiamus Tarptautinės alyvuogių tarybos oficialiu metodu „Biofenolių nustatymas alyvuogių aliejuje taikant efektyviosios skysčių chromatografijos metodą“ (COI/T. 20/Doc. n. 29).

3.3. Pašarai (taikoma tik gyvūninės kilmės produktams) ir žaliavos (taikoma tik perdirbtiems produktams)

Saugoma kilmės vietos nuoroda žymimas aliejus „Brisighella“ turi būti išgaunamas iš alyvmedžių veislės Nostrana di Brisighella alyvuogių. Šios veislės alyvmedžiai alyvmedžių soduose turi sudaryti ne mažiau kaip 90 % visų alyvmedžių. Be to, gali būti naudojamos ir kitų alyvmedžių veislių vaisiai, tačiau tų veislių alyvmedžiai alyvmedžių soduose neturi sudaryti daugiau kaip 10 % visų alyvmedžių.

3.4. Specialūs gamybos veiksmai, atliktini nustatytoje geografinėje vietovėje

Visi gamybos etapai (alyvuogių auginimas, derliaus nuėmimas ir aliejaus spaudimas) turi vykti nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Kad visuose gamybos etapuose būtų išsaugotos specifinės gaminio savybės ir užtikrinta atitiktis kokybės reikalavimams, ypač grynas alyvuogių aliejus „Brisighella“ visada turi būti išpilstomas produkto specifikacijos 3 punkte nustatytoje vietovėje. Indai, į kuriuos turi būti pilstomas parduoti skirtas ypač grynas alyvuogių aliejus „Brisighella“, turi būti tamsaus stiklo arba metaliniai, ne didesnės kaip 5 l talpos.

3.6. Specialios produkto registruotu pavadinimu ženklinimo etiketėmis taisyklės

Išpilstyto aliejaus etiketėje aiškiomis, neištrinamomis raidėmis, tokios spalvos, kad akivaizdžiai skirtųsi nuo etiketės spalvos ir aiškiai išsiskirtų iš kitų etiketėje esančių nuorodų, turi būti pateiktas saugomos kilmės vietos nuorodos „Brisighella“ pavadinimas. Privaloma nurodyti alyvuogių, iš kurių išspaustas aliejus, derliaus metus.

Įmonių, žemių, ūkių pavadinimus ir nuorodas į gamybos vietovės aliejaus gamybos įmones ar jų asociacijas, kuriose buvo išpilstytas aliejus, galima pateikti tik tuo atveju, jei aliejus pagamintas iš alyvuogių, užaugintų tik konkrečiai įmonei priklausančiuose alyvmedžių soduose ir išspaustas bei išpilstytas toje pačioje įmonėje.

4. Glaustas geografinės vietovės apibūdinimas

Saugoma kilmės vietos nuoroda žymimam alyvuogių aliejui „Brisighella“ gaminti skirtos alyvuogės turi būti užaugintos Ravenos ir Forli provincijų teritorijose, tinkamose aliejui, kurio savybės ir kokybė atitiktų produkto specifikacijoje pateiktus nurodymus, gaminti.

Vietovė apima visas šių savivaldybių administracines teritorijas arba jų dalį: Brizigelos, Faencos, Riolo Termės, Kazola Valsenijaus, Modiljanos.

5. Ryšys su geografine vietove

Geografinė vietovė turi lemiamos įtakos SKVN žymimam aliejui „Brisighella“ skirtų alyvuogių auginimui. Alyvmedžių augimui šioje vietovėje daro įtaką du esminiai toliau nurodyti veiksniai.

1. Į slėnius iš pietų (toje pusėje Apeninų ketera yra žemesnė nei teritorijose, esančiose už SKVN žymimo aliejaus gamybos vietovės ribų) patenkančios karšto oro bangos išstumia slėniuose susidariusius rūkus į lygumos teritorijas, esančias už SKVN žymimo aliejaus gamybos vietovės ribų.

2. Per SKVN žymimo aliejaus gamybos vietovę driekiasi kreidos kalnų masyvas „La Vena dei Gessi Romagnola“, kuriame dėl jam būdingų geologinių ir pedologinių ypatumų vasarą kaupiasi, o šaltuoju metų laiku pamažu išsiskiria šiluma.

Dėl šių veiksnių gali augti alyvmedžiai, ypač tokios vietos alyvmedžių veislės kaip Nostrana di Brisighella, kurių alyvuogės sudaro 90 % SKVN žymimam aliejui „Brisighella“ gaminti skirtų alyvuogių.

Šios veislės alyvuogės suteikia aliejui unikalių savybių, nes ši veislė yra vietos veislė ir iš jos vaisių išspaustas aliejus sudaro bent 90 % galutinės SKVN žymimo aliejaus sudėties.

Brizigelos vietovės alyvmedžių augintojai suprato, kad dėl šios veislės alyvuogių savybių jie gali pateikti vartotojui išskirtinį produktą.

Taigi SKVN žymimas aliejus „Brisighella“ pasižymi tomis savybėmis, nes jo gamybos vietovė artimai susijusi su vyraujančia vietos alyvmedžių veisle (Nostrana di Brisighella). Kad šios veislės alyvmedžiai išgyventų ribinėse alyvmedžiams tinkamose teritorijose, bėgant amžiams susiformavo jų augimo vietovei tinkamos šios veislės fenologinės savybės.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Prodotti DOP IGP“ (liet. SKVN, SGN žymimi gaminiai), po to ekrano kairėje – „Prodotti DOP IGP STG“ (liet. SKVN, SGN, GTG nuoroda žymimi gaminiai) ir galiausiai – „Disciplinari di Produzione all’esame dell’UE“ (liet. ES nagrinėjamos specifikacijos).

(1) OL L 179, 2014 6 19, p. 17.

(2) OL L 343, 2012 12 14, p. 1.

(3) OL L 128, 2002 5 15, p. 8.